L-atleta Kevin Arthur Moore se jġorr il-bandiera Maltija waqt iċ-ċerimonja tal-ftuħ tal-Logħob tal-Commonwealth li se jsiru fi Glasgow bejn illum u t-3 ta’ Awwissu li ġej. Dan tħabbar tard ilbieraħ filgħaxija hekk kif il-Prim Ministru Dr Joseph Muscat żar lis-27 atleta Malti li se jipparteċipaw f’din l-20 edizzjoni tal-logħob. Il-laqgħa saret fil-villaġġ tal-atleti qrib Glasgow. Glasgow hija l-akbar belt fl-Iskozja u l-livell ta’ sigurtà fil-belt hu għoli hekk kif l-influss ta’ spettaturi u atleti jinħass tant li qed jagħmel pressjoni kbira fuq l-infrastruttura u t-trasport tal-belt. Iżda l-awtoritajiet Skoċċiżi qed iqisu l-logħob bħala opportunità u vetrina għal dak kollu li hu Skoċċiż u b’hekk jattiraw aktar turisti għas-snin li ġejjin. Illejla iċ-ċerimonja tal-ftuħ se ssir f’Celtic Park fil-preżenza tar-Reġina Elizabetta II u għaliha mistennija jattendu 40,000 ruħ. Aktar minn biljun ruh oħra huma mistennija jaraw iċ-ċerimonja permezz ta’ xandir LIVE madwar id-dinja. Iċ-ċerimonja se tixxandar LIVE fuq TVM fid-9pm. Malta hi fost 71 pajjiż u territorju tal-Commonwealth li qed jieħdu sehem f’din l-edizzjoni tal-Logħob tal-Commonwealth. Is-27 atleta Malti se jkunu qed jieħdu sehem f’disa’ dixxiplini fosthom l-isparar, l-atletika, il-ġinnastika, il-judo, il-lawn bowls, l-isquash, it-triathlon, il-weightlifting u r-wrestling. Il-kontinġent Malti fl-Iskozja hu mmexxi mill-President tal-Kumitat Olimpiku Malti is-Sur Julian Pace Bonello, mis-Segretarju Ġenerali is-Sur Joe Cassar, u mix-Chef de Mission is-Sur Mark Cutajar.